PROTIMONOPOLNÝ ÚRAD SLOVENSKEJ REPUBLIKY

ROZHODNUTIE

Číslo:	2008/ZK/3/1/057	Bratislava 16. júla 2008	

	Protimonopolný úrad Slovenskej republiky, odbor koncentrácií v správnom konaní vedenom pod č. 0043/OK/2008 začatom dňa 24.06.2008 na základe oznámenia koncentrácie podnikateľom LS Corp. so sídlom ASEM Tower (21F), 159 Samsung-dong, Gangnam-gu, Soul, Južná Kórea prostredníctvom Mgr. Tomáša Marettu, advokáta Advokátskej kancelárie Čechová & Partners so sídlom Štúrova 4, 811 02 Bratislava, vo veci koncentrácie podnikateľov LS Corp. so sídlom ASEM Tower (21F), 159 Samsung-dong, Gangnam-gu, Soul, Južná Kórea a Superior Essex Inc. so sídlom 150 Interstate North Parkway, Atlanta, GA 30339, Spojené štáty americké			

rozhodol

na základe § 32 ods. 2 písm. c) zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov tak, že správne konanie vo veci koncentrácie podnikateľov LS Corp. so sídlom ASEM Tower (21F), 159 Samsung-dong, Gangnam-gu, Soul, Južná Kórea a Superior Essex Inc. so sídlom 150 Interstate North Parkway, Atlanta, GA 30339, Spojené štáty americké zastavuje, pretože dôvod na konanie nebol daný.

Odôvodnenie:

	Protimonopolnému úradu Slovenskej republiky, odboru koncentrácií (ďalej len „úrad“) bolo dňa 24.06.2008 doručené oznámenie koncentrácie zaevidované úradom pod č. 2441/2008, v ktorom spoločnosť LS Corp. so sídlom ASEM Tower (21F), 159 Samsung-dong, Gangnam-gu, Soul, Južná Kórea (do 30.06.2008 vystupovala pod obchodným menom LS Cable Ltd., k zmene došlo na mimoriadnom zhromaždení akcionárov spoločnosti, ktoré sa konalo dňa 24.06.2008) (ďalej len „LS Corp.“) prostredníctvom Mgr. Tomáša Marettu, advokáta Advokátskej kancelárie Čechová & Partners so sídlom Štúrova 4, 811 02 Bratislava (ďalej len „právny zástupca“) oznamuje koncentráciu podľa § 10 ods. 9 zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady           č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov (ďalej len „zákon“), ktorá vznikla získaním nepriamej výlučnej kontroly spoločnosti LS Corp. nad podnikom spoločnosti Superior Essex Inc. so sídlom 150 Interstate North Parkway, Atlanta, GA 30339, Spojené štáty americké (ďalej len „SE“), na základe Zmluvy a Plánu zlúčenia uzatvorenej dňa 11.06.2008 medzi LS Cable a SE (ďalej len „Zmluva“). Dňa 30.06.2008 k Zmluve pristúpila spoločnosť Cyprus Acquisition Merger Sub, Inc. ako kupujúci, a to na základe Zmluvy o pristúpení uzatvorenou medzi spoločnosťami LS Cable, SE a Cyprus Acquisition Merger Sub, Inc. 

	Na základe vyššie uvedeného sa dňa 24.06.2008 podľa § 25 ods. 1 zákona v spojení s § 18 ods. 2 zákona č. 71/1967 Zb. o správnom konaní (správny poriadok) v znení neskorších predpisov začalo správne konanie vo veci koncentrácie spoločností LS Corp. a SE, o čom úrad prostredníctvom právneho zástupcu informoval spoločnosť LS Corp. listom č. 2635/PMÚ SR/2008 zo dňa 07.07.2008.
	Vzhľadom na skutočnosť, že úrad v prvom kroku zisťuje, či sa jedná o koncentráciu a či predmetná koncentrácia podlieha kontrole úradu podľa § 10 ods. 1 zákona, si úrad vyžiadal vyššie uvedeným listom predloženie podkladov a informácií potrebných na posúdenie hore uvedených skutočností a taktiež bola spoločnosť LS Corp. upovedomená, že lehota podľa § 11 zákona neplynie, nakoľko oznámenie koncentrácie neobsahovalo všetky náležitosti podľa § 10 ods. 12 zákona a vyhlášky Protimonopolného úradu Slovenskej republiky č. 268/2004 Z.z., ktorou sa ustanovujú podrobnosti o náležitostiach oznámenia koncentrácie. 

	Dňa 10.07.2008 boli úradu listom zaevidovaným pod č. 2746/2008 a dňa 11.07.2008 listom zaevidovaným pod č. 2763/2008 predložené všetky podklady a informácie vyžiadané listom č. 2635/PMÚ SR/2008 zo dňa 07.07.2008, na základe ktorých úrad dospel k nasledujúcim skutočnostiam.

Podnikatelia

	Podľa § 2 ods. 1 písm. a) zákona sa tento zákon vzťahuje na podnikateľov. Podľa § 3 ods. 2 zákona podnikateľ na účely zákona je podnikateľ podľa osobitného predpisu (Obchodný zákonník), ďalej fyzická osoba a právnická osoba, ich združenia a združenia týchto združení, ak ide o ich činnosti a konania, ktoré súvisia alebo môžu súvisieť so súťažou bez ohľadu na to, či tieto činnosti a konania sú alebo nie sú zamerané na dosahovanie zisku.
	Podľa § 2 ods. 4 zákona sa tento zákon vzťahuje aj na činnosti a konania, ku ktorým došlo v cudzine, ak vedú alebo môžu viesť k obmedzovaniu súťaže na tuzemskom trhu. 

	Spoločnosť LS Corp. je verejne obchodovaná spoločnosť registrovaná v Južnej Kórei Úradom Východného Obchodného registra pri Okresnom súde pre východný Soul, s kmeňovými akciami kótovanými na Kórejskej burze cenných papierov. Spoločnosť LS Corp. vykonáva aktivity holdingovej spoločnosti, t.j. riadi a rozvíja rôzne aktivity svojich dcérskych spoločností prostredníctvom nadobúdania vlastníctva ich akcií alebo majetku. Prostredníctvom dcérskych spoločností pôsobí v oblasti výroby a dodávok celého radu strojárenských výrobkov vrátane káblov a drôtov, komponentov pre automobilový priemysel, traktorov, klimatizačných zariadení a rôznych hliníkových výrobkov. 
	Spoločnosť nie je kontrolovaná žiadnou právnickou ani fyzickou osobou. Spoločnosť LS Corp. kontroluje viacero spoločností sídliacich na území Južnej Kórei, Číny a Vietnamu. Kompletný zoznam spoločností kontrolovaných spoločnosťou LS Corp. je súčasťou spisového materiálu. Na území Slovenskej republiky má spoločnosť LS Corp. organizačnú zložku LS Cable Ltd., organizačná zložka Bratislava so sídlom Rybničná 40, 831 07 Bratislava, IČO: 36 756 661, ktorej predmetom podnikania je výroba chladničiek, klimatizácií, enviromentálnych a priemyselných zariadení, zariadení na manipuláciu s tovarom a poľnohospodárskych strojov. 

	Na základe vyššie uvedeného úrad dospel k záveru, že spoločnosť LS Corp. je právnickou osobou, ktorej činnosti a konania súvisia alebo môžu súvisieť s hospodárskou súťažou, a teda je podnikateľom podľa § 3 ods. 2 zákona, a tento zákon sa na ňu podľa § 2 ods. 1 písm. a) zákona vzťahuje. 

	Spoločnosť SE je verejne obchodovanou spoločnosťou, ktorá je registrovaná v štáte Delaware s kmeňovými akciami kótovanými na burzovom trhu Nasdaq. Spoločnosť SE je materská spoločnosť skupiny spoločností, ktorá pôsobí v oblasti výroby a dodávky káblov a drôtov vyrobených z medi, optických vlákien a iných materiálov určených na telekomunikačné účely a vinutých drôtov určených pre výrobcov elektromagnetických zariadení.
	Spoločnosť SE nie je kontrolovaná žiadnou právnickou a ani fyzickou osobou, akcionári ktorí vlastnia viac ako 5%-ný podiel na akciách sú uvedení v spisovom materiály. Spoločnosť SE kontroluje či už priamo alebo nepriamo spoločnosti sídliace najmä na území Spojených štátoch amerických, Číne, Francúzsku a iných štátoch. Podrobná štruktúra spoločnosti SE je súčasťou spisového materiálu. Na území Slovenskej republiky nemá žiadne dcérske spoločnosti a ani organizačné zložky. Na území Slovenskej republiky pôsobí len prostredníctvom dovozov. 

	Na základe vyššie uvedeného úrad dospel k záveru, že spoločnosť SE je právnickou osobou, ktorej činnosti a konania súvisia alebo môžu súvisieť s hospodárskou súťažou, a teda je podnikateľom podľa § 3 ods. 2 zákona, a tento zákon sa na ňu podľa § 2 ods. 1 písm. a) zákona vzťahuje. 

Forma koncentrácie

	Podľa § 9 ods. 1 zákona koncentrácia na účely tohto zákona je proces ekonomického spájania podnikateľov, ktorým je
a)	zlúčenie alebo splynutie dvoch alebo viacerých samostatných podnikateľov, alebo
b)	získanie priamej alebo nepriamej kontroly jedným podnikateľom alebo viacerými podnikateľmi nad podnikom alebo nad časťou podniku iného podnikateľa alebo podnikateľov.

	Podľa § 9 ods. 4 zákona kontrolou sa rozumie možnosť vykonávať rozhodujúci vplyv na činnosť podnikateľa, najmä prostredníctvom
a)	vlastníckych práv alebo iných práv k podniku alebo k jeho časti,
b)	práv, zmlúv alebo na základe iných skutočností, ktoré umožňujú vykonávať rozhodujúci vplyv na zloženie, hlasovanie alebo rozhodovanie orgánov podnikateľa.

Úrad v prvom kroku analyzoval právny titul vzniku predmetnej koncentrácie, pričom vychádzal z podkladov a informácií predložených účastníkom správneho konania. 

Účastník správneho konania, podnikateľ LS Corp. v oznámení koncentrácie uviedol, že právnym titulom vzniku koncentrácie je Zmluva, na základe ktorej podnikateľ LS Corp. získa kontrolu nad podnikom podnikateľa SE. 

	Úrad z predložených podkladov a informácií zistil, že predmetná transakcia je naviazaná na verejnú ponuku na prevzatie. Úrad analýzou Zmluvy dospel k záveru, že predmetná Zmluva, viažuca sa na vyhlásenie ponuky na prevzatie akcií SE, neumožňuje podnikateľovi LS Corp. vykonávať rozhodujúci vplyv na činnosť podnikateľa SE, ani neumožňuje vykonávať rozhodujúci vplyv podnikateľa LS Corp. na zloženie, hlasovanie alebo rozhodovanie orgánov podnikateľa SE, a tým získať kontrolu podľa § 9 ods. 4 zákona. 
	Vzhľadom na skutočnosť, že predmetná transakcia je naviazaná na verejnú ponuku na prevzatie a vzhľadom na absenciu právnej úpravy tohto špecifického prípadu v zákone, a teda aj na absenciu de lege výnimky zo suspenzie koncentrácie podľa § 10 ods. 14 zákona, ako aj vzhľadom na právnu úpravu a povinnosti viažuce sa k ponuke na prevzatie, právnym titulom vzniku koncentrácie v predmetnom prípade, ak sa nepreukáže inak, bude prevod akcií.

	Nakoľko úrad za právny titul vzniku predmetnej koncentrácie považuje prevod akcií, ku ktorému dôjde na základe verejnej ponuky, predmetný prevod akcií nebude úrad považovať za porušenie § 10 ods. 14 zákona, vzhľadom na skutočnosť, že právny úkon, ktorý je uznaný za právny titul vzniku koncentrácie, nie je porušením práva a teda ani porušením § 10 ods. 14 zákona. 

Podľa § 32 ods. 2 písm. c) zákona úrad zastaví konanie rozhodnutím, ak dôvod na konanie nebol daný alebo odpadol. 
	
	Vzhľadom na skutočnosť, že uzatvorením Zmluvy nedošlo k naplneniu skutkovej podstaty § 9 ods. 1 zákona, úrad predmetné správne konanie zastaví podľa § 32 ods. 2 písm. c) zákona.

	Na základe uvedených skutočností úrad rozhodol tak, ako je uvedené vo výroku tohto rozhodnutia.

Poučenie:

	Podľa § 34 ods. 1 zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov proti tomuto rozhodnutiu možno podať rozklad Rade Protimonopolného úradu Slovenskej republiky prostredníctvom Protimonopolného úradu Slovenskej republiky, odboru koncentrácií, Drieňová 24, 826 03 Bratislava, v lehote 15 dní odo dňa jeho doručenia. 
Podľa § 61 ods. 1 zákona č. 71/1967 Zb. o správnom konaní (správny poriadok) v znení neskorších predpisov včas podaný rozklad má odkladný účinok. Toto rozhodnutie je preskúmateľné súdom podľa § 247 Občianskeho súdneho poriadku po vyčerpaní riadnych opravných prostriedkov.

								Ing. Dušan Valo
							riaditeľ odboru koncentrácií

Rozhodnutie sa doručuje:

Mgr. Tomáš Maretta
Advokátska kancelária Čechová & Partners
Štúrová 4
811 02 Bratislava